মহিষাদল গার্লস কলেজের ছাত্রীদের হস্টেলে রাতে দুষ্কৃতীদের প্রবেশ করার মতো ভয়ানক ঘটনা ঘটল। শুধু তাই নয় শ্লীলতাহানির চেষ্টাও করা হল! পুলিশ এলেও আপাতত দুষ্কৃতীরা অধরা। প্রতিবাদে সকাল থেকে থানায় বিক্ষোভ দেখান ছাত্রীরা।
ঠিক কী ঘটেছিল। জানা গিয়েছে, রাত তখন প্রায় সাড়ে ১১ টা। মহিষাদল গার্লস কলেজের হস্টেল থেকে হঠাৎ ছাত্রীদের চিৎকার শোনা যায়। আওয়াজ ওঠে, হোস্টেলে চোর ঢুকেছে! চিৎকার করতে করতে ছাত্রীরা হোস্টেলের বাহিরে বেরিয়ে এসে নিরাপত্তা রক্ষীকে সব জানায়। তবে অভিযোগ, জানানো হলেও কোনও ব্যবস্থা গ্রহণ করা হয়নি।
এর পর পুলিশকে খবর দেওয়া হলেও অনেক দেরিতে পুলিশ আসে। তবে পুলিশ এলেও তারা কলেজের মধ্যে ঢুকতে পারেনি। কারণ, নিরাপত্তা রক্ষী গেটের তালা খুলতে রাজি হচ্ছিল না। অনেক অপেক্ষার পর পুলিশ গেটের তালা ভেঙে কলেজের ভেতরে প্রবেশ করে। তার পরেই পুলিশকে ঘিরে ছাত্রীদের বিক্ষোভ শুরু হয়ে যায়। গভীর রাত পর্যন্ত কলেজ ক্যাম্পাসের মধ্যে উত্তেজনা ছিল।

এই বিষয়ে অন্যান্য খবর

কলকাতার হোস্টেলে ঘুমে মগ্ন ছাত্রী! তখনই চুপিসাড়ে ঢুকল সে! আতঙ্কে শিহরিত সবাই
যাদবপুর ক্যাম্পাসে গাছে মত্ত বহিরাগত


কলেজের এক ছাত্রী জানান, ‘‘গত কয়েক মাস ধরে আমাদের কলেজে নিরাপত্তাহীনতার কারণে আমরা সমস্যায় ভুগছিলাম। প্রিন্সিপালকে জানানো সত্ত্বেও কোনও ব্যবস্থা গ্রহণ করেননি তিনি। বহুবার বিষয়টি কলেজ কর্তৃপক্ষকে জানানো হলেও কোন পদক্ষপই গ্রহণ করা হয়নি।’’ আরেক ছাত্রী বলেন, ‘‘আগেও অনেকবার রাতের অন্ধকারে আমাদের হস্টেলে দুষ্কৃতীরা ঢুকে ছাত্রীদের সঙ্গে খারাপ ব্যবহার করার চেষ্টা, জিনিসপত্র চুরি-সহ একাধিক ঘটনা ঘটিয়েছে। তবুও কলেজ ক্যাম্পাসে নিরাপত্তা জোরদার করা হয়নি। যার কারণে এই ভাবে রাতে অসহায় অবস্থায় আমাদের দিন কাটাতে হচ্ছে।’’
অন্য একজন ছাত্রী বলেন, বৃহস্পতিবার রাতে হোস্টেলের প্রায় সবাই ঘুমিয়ে পড়েছে। সেই সময় কয়েকজন দুষ্কৃতী কলেজের হোস্টেলে ঢুকে ছাত্রীদের শ্লীলতাহানি ও জিনিসপত্র চুরি করার চেষ্টা করছিল। পরে ধাওয়া করা হলে বহিরাগতরা কলেজ ক্যাম্পাসে লুকিয়ে পড়ে।
কলেজে একাধিক অনিয়মের অভিযোগে কলেজের পরিচালন কমিটির সভাপতি পদ থেকে সম্প্রতি ইস্তফা দিয়েছেন রাজ্যের জলসম্পদ উন্নয়ন মন্ত্রী সৌমেন মহাপাত্র। এই ধরনের ঘটনায় কলেজের নিরাপত্তা ব্যবস্থা নিয়ে প্রশ্ন উঠেছে। কলেজের প্রিন্সিপ্যাল উত্তমকুমার উথাসেনী জানান, ‘‘পুলিশ ঘটনার তদন্ত শুরু করেছে, বিষয়টি খতিয়ে দেখে ব্যবস্থা গ্রহণ করা হবে।’’